CELEX: 62020TN0713
Language: fi
Date: 2020-11-30 00:00:00
Title: Asia T-713/20: Kanne 30.11.2020 – OQ v. komissio

10.5.2021   
            
            
               FI
            
            
               Euroopan unionin virallinen lehti
            
            
               C 182/56
            
         
      Kanne 30.11.2020 – OQ v. komissio
      (Asia T-713/20)
      (2021/C 182/76)
      Oikeudenkäyntikieli: kroaatti
      
         Asianosaiset
      
      
         Kantaja: OQ (edustaja: asianajaja R. Štaba)
      
         Vastaaja: Euroopan komissio
      
         Vaatimukset
      
      Kantaja vaatii unionin yleistä tuomioistuinta
      
                  —
               
               
                  kumoamaan SEUT 263 artiklan nojalla Euroopan unionin henkilöstövalintatoimiston 3.9.2020 tehdyn päätöksen, joka on tehty avoimen kilpailun EPSO/AD/378/20 (AD7) – Kroaatinkieliset juristi-lingvistit (AD7); tehtävä: juristi-lingvisti Euroopan unionin tuomioistuimessa, Euroopan unionin virallinen lehti, C 72 A – 5.3.2020, yhteydessä
               
            
                  —
               
               
                  kumoamaan Euroopan unionin henkilöstövalintatoimiston 12.10.2020 tehdyn päätöksen, joka on tehty avoimen kilpailun EPSO/AD/378/20 (AD7) – Kroaatinkieliset juristi-lingvistit (AD7); tehtävä: juristi-lingvisti Euroopan unionin tuomioistuimessa, Euroopan unionin virallinen lehti, C 72 A – 5.3.2020, yhteydessä
               
            
                  —
               
               
                  ja velvoittamaan vastaajan korvaamaan kantajalle aiheutuneet oikeudenkäyntikulut.
               
            
         Oikeudelliset perusteet ja pääasialliset perustelut
      
      Kanteensa tueksi kantaja vetoaa kahteen kanneperusteeseen.
      
                  1)
               
               
                  Ensimmäinen kanneperuste, joka perustuu siihen, että vastaaja on ylittänyt toimivaltansa
                  EPSO teki 12.10.2020 päätöksen, jolla se hylkäsi valituksen, jonka kantaja oli tehnyt 3.9.2020 tehdystä päätöksestä, jolla kantajalta evättiin pääsy avoimen kilpailun seuraavaan vaiheeseen muun muassa sillä perusteella, ettei kantajalla ollut kroatialaista oikeustieteellistä tutkintoa ja riittäviä tietoja Kroatian oikeudesta ja ettei 13.3.2013 päivätty määräys, jolla hänelle myönnetään kyseinen tutkinto Kroatiassa, sisällä opinto-ohjelmien vertailua. EPSO on tässä yhteydessä tehnyt oman arviointinsa asiasta, vaikkei sille missään unionin oikeuden säännöksessä tai määräyksessä anneta tällaista toimivaltaa, ja EPSO on näin ollen loukannut periaatetta, joka koskee toimivallanjakoa Euroopan unionissa, ja ylittänyt valtuutensa, koska on selvää, että ulkomaisten tutkintojen arvioinnin voi tehdä ainoastaan tähän lain mukaan valtuutettu kansallinen viranomainen, joka nyt käsiteltävässä asiassa on tieteistä ja korkeakouluopinnoista vastaava virasto, ja että kyseinen arviointi on tehtävä ulkomaisten tutkintojen tunnustamisesta annetun lain, ulkomaisten korkeakoulututkintojen arvioinnista annetun asetuksen ja ammatillisen vastaavuuden tunnustamista koskevassa menettelyssä sovellettavien arviointiperusteiden mukaisesti. Nyt käsiteltävässä asiassa on loukattu perustavanlaatuista periaatetta, eli subsidiariteettiperiaatetta.
               
            
                  2)
               
               
                  Toinen kanneperuste, joka perustuu tosiseikkoihin liittyvään ilmeiseen arviointivirheeseen
                  EPSO on toiminut mielivaltaisesti ja jättänyt omavaltaisesti ottamatta huomioon Kroatian lainsäädännön, Kroatian perustuslain, Kroatian perustuslakituomioistuimen oikeuskäytännön ja tieteistä ja korkeakouluopinnoista vastaavan viraston 13.3.2013 antaman määräyksen, jolla kantajan ulkomaisen tutkinnon vastaavuus on hyväksytty, eikä se ole mitenkään tarkastellut sitä, että kantaja on asianajajan ammatista annetun lain mukaisesti kirjattu Kroatian asianajajaliiton pitämään luetteloon asianajajaharjoittelijoista, mikä edellyttää sitä, että kantajan ulkomaisen tutkinnon on katsottu vastaavan kroatialaista tutkintoa, joka on edellytyksenä asianajajaharjoittelijan tehtävien harjoittamiselle. Kantaja on suorittanut työharjoittelun asianajotoimistossa ja – toisin kuin vastaaja esittää – on kaikin puolin selvää, että kantaja tuntee Kroatian oikeusjärjestyksen ja Kroatian oikeuden ja että hänellä on riittävä ammattitaito ja kokemus tehtävään, jota varten avoin kilpailu on järjestetty (kantaja on tällä välin suorittanut menestyksekkäästi myös tuomioistuinlaitosta koskevan kokeen). EPSO ei ole ottanut huomioon myöskään sitä, että kantajalla on yli kolmen vuoden työkokemus kääntämisen alalta.